Príloha č. 7 súťažných podkladov

**Odôvodnenie nerozdelenia predmetu zákazky na časti**

Verejný obstarávateľ nerozdelil predmet zákazky na časti a požaduje dodávku predmetu zákazky „**Veľkokapacitná nafukovacia hala s príslušenstvom a nafukovacie stany s príslušenstvom**“ ako celku vzhľadom na nižšie uvedené skutočnosti:

* vo všeobecnosti predmetom tejto zákazky je dodávka novej, nepoužitej veľkokapacitnej nafukovacej haly a 66 kusov nafukovacích stanov vrátane dodania príslušenstva a vybavenia,
* ide o predmet zákazky, u ktorého:
* nedeliteľnou súčasťou, resp. výbavou je zvláštne doplnkové príslušenstvo a výbava pozostávajúca najmä z položiek bližšie špecifikovaných v opise predmetu zákazky, technickej špecifikácii,
* všetko vnútorné vybavenie a príslušenstvo musí byť projektované a inštalované so zreteľom na účel použitia nafukovacej haly a stanov pri nasadení v komplikovaných terénnych aj klimatických podmienkach, čomu treba prispôsobiť použité materiály, uchytenie vnútorného vybavenia, resp. príslušenstva a pod. Všetko vnútorné vybavenie a príslušenstvo, ktorým má byť veľkokapacitná nafukovacia hala a stany vybavené vzhľadom k fixnému priestoru a účelu využitia vnútornej podlahovej plochy, je špecifické, teda „vyrobené na mieru“, a nie je možné použitie štandardizovaného vybavenia bežne dostupného na trhu. Zároveň vo vzťahu k efektivite, účelnosti a hospodárnosti verejného obstarávania je neúčelné obstarávať takéto príslušenstvo samostatne z toho dôvodu, že inštalácia tohto príslušenstva je podmienená konštrukčnou prípravou výslednej podoby nafukovacej haly resp. stanu pred samotnou realizáciou, vrátane vstupných technologických otvorov a logiky rozmiestnenia technologických rozvodov (rozvod vody, odpady, elektroinštalácia, vykurovanie, klimatizácia a pod.). Dodatočné riešenie pripojenia a vstupov príslušenstva by znamenal podstatný zásah do samotnej konštrukcie a nosných prvkov nafukovacej haly alebo stanov. Rozdelením zákazky by bez akýchkoľvek pochybností došlo k ohrozeniu naplnenia účelu na aký je predmet zákazky obstarávaný.

Vzhľadom na vyššie uvedené je nemožné naplniť účel verejného obstarávania rozdeľovaním predmetu zákazky na jednotlivé komponenty z toho dôvodu, že by nebolo možné predísť riziku, že množina samostatne obstaraných komponentov voliteľnej výbavy a príslušenstva by nebola ako celok technicky funkčná, kompatibilná a samozrejme bezpečná z pohľadu činností, ktoré majú byť Hasičským a záchranným zborom realizované pri vykonávaní zásahovej činnosti.

Zároveň platí, že pri dodatočnej úprave nafukovacích hál a stanov z účelu pripojenia a inštalácie voliteľného príslušenstva, by to znamenalo stratu záruky a že dodatočné úpravy by neboli vôbec možné, čo by mohlo mať za následok nesplnenie účelu verejného obstarávania a účelu použitia predmetu zákazky a v nadväznosti na tento fakt aj výrazné finančné straty.

Práve so zreteľom na hospodárnosť a dosiahnutie cieľa verejného obstarávania je verejný obstarávateľ presvedčený, že jediným spôsobom, ktorým je možné tento cieľ a hospodárnosť dosiahnuť je predmet zákazky „**Veľkokapacitná nafukovacia hala s príslušenstvom a nafukovacie stany s príslušenstvom“**nedeliť ale zachovať ho v celistvom stave.

 Verejný obstarávateľ  nerozdelil predmet zákazky na časti z dôvodu, že sa jedná o jeden logicky previazaný celok plnenia  predmetu zákazky. Plnenie predmetu zákazky je charakteristické pre zadávanie jednej zákazky ako celku. Na relevantnom trhu je dostatok dodávateľov predmetu zákazky, schopných a oprávnených dodať predmet zákazky komplexne bez obmedzenia hospodárskej súťaže, čo bolo preukázané v rámci predkladania cenových ponúk za účelom stanovenia predpokladanej hodnoty zákazky.